text: Slagtere har lært at læse
  02 marts 2015 kl. 15.41
  Lydbøger har fået slagtere på slagteriet i Blans til at interessere sig for skønlitteratur.
  Kulturminister Marianne Jelved besøgte mandag Danish Crowns store svineslagteri i Blans.
  Hun kom for at tale med slagteriarbejderne, som har kastet sig over lydbøger ? og for at reklamere for projekt Danmark Læser.
  - Vi ved, at 40 procent af danskerne aldrig læser. Jeg vil gerne udvide læserskaren i Danmark, fordi bøger giver adgang til oplevelser, som man gerne vil dele med andre. Gode historier giver stof til eftertanke og mulighed for dialog og udveksling af synspunkter med andre. Denne dialog er det kit, der binder os sammen som samfund og giver os et fælles erfaringsgrundlag. Jeg følger spændt med i de metoder, der lige nu er ved at blive afprøvet i de 12 kommuner, der er med i projektet Danmark Læser. Danmark Læser kulminerer den 23. april, hvor 5000 frivillige hjælper med at uddele 100.000 eksemplarer af fem udvalgte lydbøger til danskerne, fortalte Marianne Jelved.
  